আ. লীগ দেশকে রাশিয়া-ভারতের হাতে তুলে দেওয়ার চেষ্টা করছে: জয়নুল আবদিন ফারুক
আওয়ামী লীগ বাংলাদেশকে রাশিয়া-ভারতের হাতে তুলে দেওয়ার চেষ্টা করছে বলে মন্তব্য করেছেন বিএনপি চেয়ারপারসনের উপদেষ্টা জয়নুল আবদিন ফারুক।
নিত্যপ্রয়োজনীয় দ্রব্যমূল্যের ঊর্ধ্বগতির প্রতিবাদে আজ সোমবার জাতীয় প্রেসক্লাবের সামনে আয়োজিত মানববন্ধন কর্মসূচিতে অংশ নিয়ে তিনি এ মন্তব্য করেন।
তৃণমূল নাগরিক আন্দোলন এই কর্মসূচির আয়োজন করে।
আওয়ামী লীগ মৃত ব্যক্তির ভোটে নির্বাচিত সরকার মন্তব্য করে ফারুক আরও বলেন, 'আজকে রাজপথে দাঁড়িয়ে রোজার আগে দ্রব্যমূল্যের ঊর্ধ্বগতির জন্য আমাদের বলতে হবে কেন? এই জন্য বলতে হবে, কারণ এই সরকার জনগণের ভোটে নির্বাচিত সরকার না।'
সিন্ডিকেটের টাকা আওয়ামী লীগের দলীয় লোকজনের মাধ্যমে বণ্টন করা হয় উল্লেখ করে তিনি বলেন, 'আমার রক্তের টাকায় বিদেশে গিয়ে বাড়ি কেনা হয়। আজকে লন্ডনে কোটি কোটি পাউন্ড পাচার করা হয় একজন সাবেক মন্ত্রীর...কেন দুদক (দুর্নীতি দমন কমিশন) আজও তাকে গ্রেপ্তার করল না? তার বিরুদ্ধে সরকার আজও কেন ব্যবস্থা গ্রহণ করল না?'
তিনি বলেন, 'তাই আমি বলি, এই সরকার জনগণের সরকার নয়। এই সরকার জনগণের ভোটের সরকার নয়। এই সরকার মানুষের অধিকার লুণ্ঠনের সরকার, সংবাদপত্রের স্বাধীনতা ক্ষুণ্নের সরকার, ব্যাংক ডাকাতের সরকার, শেয়ারবাজার লুটের সরকার।'
বিদেশি প্রভু বিএনপির নয়, আওয়ামী লীগের মন্তব্য করে জয়নুল বলেন, 'এক সময় স্লোগানে মুখরিত ছিল এই রাজপথ, ঢাকা বিশ্ববিদ্যালয়ের বটতলা। যখন ছাত্রজীবন কাটিয়েছিলাম, তখন স্লোগান ছিল রুশ-ভারতের দালালরা হুঁশিয়ার। আজকে আবার চিৎকার দিয়ে বলতে হয়, এই রুশ-ভারতের আপনারা আজ্ঞাবহ। আপনারা এই দেশকে তাদের হাতে তুলে দেওয়ার চেষ্টা করছেন।'

আওয়ামী লীগ বাংলাদেশকে রাশিয়া-ভারতের হাতে তুলে দেওয়ার চেষ্টা করছে বলে মন্তব্য করেছেন বিএনপি চেয়ারপারসনের উপদেষ্টা জয়নুল আবদিন ফারুক।